|  |  |  |  |  |  |
| --- | --- | --- | --- | --- | --- |
| MÄÄRUS | | | | EELNÕU | |
| Kadrina | | . mai 2024 nr | | |
|  | |  | | | |

**Kadrina valla koolide hoolekogu moodustamise kord ja töökord**

Määrus kehtestatakse kohaliku omavalitsuse korralduse seaduse § 22 lõike 1 punkti 37, põhikooli- ja gümnaasiumiseaduse § 73 lõike 1 ning koolieelse lasteasutuse seaduse § 24 alusel

**1. peatükk Üldsätted**

**§ 1. Reguleerimisala**

Hoolekogu moodustamise kord ja töökord (edaspidi kord) reguleerib Kadrina valla munitsipaalkoolide (edaspidi eraldi Vohnja Lasteaed-Algkool, Kadrina Keskkool või koos nimetatuna kool) hoolekogusse liikmete valimist, nende volitusi, hoolekogu koosseisude kinnitamist ja hoolekogu töökorda.

**§ 2. Hoolekogu ülesanne**

(1) Kooli hoolekogu on alaliselt tegutsev organ, kelle ülesanne on kooli õpilaste, õpetajate, kooli pidaja, vanemate, vilistlaste ja kooli toetavate organisatsioonide ühistegevus õppe ja kasvatuse suunamisel, planeerimisel ja jälgimisel ning õppeks ja kasvatuseks paremate tingimuste loomine.

(2) Kooli hoolekogu täidab talle seadustes ja nende alusel antud õigusaktides pandud ülesandeid.

**§ 3. Hoolekogu koosseis**

**Hoolekogu koosseis ja volituste kestus**

(1) Vohnja Lasteaed-Algkooli hoolekogusse kuuluvad volikogu esindaja; kaks õppenõukogu esindajat, kellest üks esindab kooli, teine lasteaia õpetajaid; neli lastevanemate esindajat. Hoolekogu koosseisu kuulub üks vilistlaste ja üks kooli toetavate organisatsioonide esindaja.

(2) Kadrina Keskkooli hoolekogusse kuuluvad volikogu esindaja; õpilaste esindaja; kaks õppenõukogu esindajat, kellest üks esindab põhikooli ja teine gümnaasiumi osa õpetajaid; põhikooli iga kooliastme kohta üks vanemate esindaja ning gümnaasiumi astme kohta üks vanemate esindaja. Hoolekogu koosseisu kuulub kaks vilistlaste ja üks kooli toetavate organisatsioonide esindaja.

(3) Vanemate, vilistlaste ja kooli toetavate organisatsioonide ning volikogu esindajaks ei tohi olla sama kooli töötaja.

**2. peatükk Hoolekogu liikmete valimine**

**§ 4. Esindajate valimise üldpõhimõtted**

(1) Esindaja valimisel saab kandidaadiks olla iga esindajat valiva kogukonna liige.

(2) Esindaja valimine otsustatakse hääletamise teel lihthäälteenamusega.

(3) Esindaja valimisel otsustatakse esindajaks olemise aja kestus.

(4) Esindaja valimine protokollitakse. Kooli toetava organisatsiooni esindaja ja vilistlaste

esindaja nimetamist ei pea protokollima.

**§ 5. Vanemate esindaja**

(1) Kooli õpilaste ja lasteaia vanemad valivad hoolekogusse oma esindajad lastevanemate koosolekul või elektroonilise hääletamise teel. Kui hoolekogu otsustab korraldada vanemate esindajate valimise elektroonilise hääletamise teel, kinnitab ta tulemuste väljaselgitamise põhimõtted.

**§ 6. Vilistlaste esindaja**

(1) Kooli direktor teeb ettepaneku kooli vilistlastele või organiseerunud vilistlaste organisatsioonile esindaja nimetamiseks hoolekogusse.

(2) Kooli vilistlaste esindaja esitab kooli direktorile esindajaks valitud isiku andmed.

**§ 7. Kooli toetavate organisatsioonide esindaja**

(1) Kooli direktor teeb ettepaneku kooli toetava organisatsiooni esindaja nimetamiseks hoolekogusse.

(2) Kooli toetav organisatsioon nimetab enda esindaja kooli hoolekogusse ja esitab direktorile esindajaks

määratud isiku andmed.

**§ 8. Kooli õpilaste esindaja**

1) Kadrina Keskkooli hoolekogusse valib õpilaste esindaja kooli õpilasesindus.

(2) Õpilasesinduse juht esitab kooli direktorile esindajaks valitud õpilase andmed.

**§ 9. Kooli õppenõukogu esindaja**

(1) Kooli õppenõukogu valib oma esindaja hoolekogusse õppenõukogu koosolekul.

(2) Kooli õppenõukogu esindajaks võib olla kooli õppenõukogu iga liige, välja arvatud õpetaja, kes oma ametikoha järgselt kuulub kooli juhtkonda või asendab direktorit tema eemalviibimise ajal.

**§ 10. Volikogu esindaja**

Volikogu nimetab oma esindaja kooli hoolekogusse volikogu uue koosseisu volituste alguses kuni volikogu volituste lõppemiseni. Kui esindaja volitused lõpevad enne volikogu volituste lõppemist, nimetab volikogu uue esindaja.

**3. peatükk Hoolekogu moodustamine**

**§ 11. Esindajate andmete esitamine**

(1) Kooli direktor esitab õppeaasta alguses hiljemalt 15. oktoobriks Kadrina Vallavalitsusele (edaspidi ametiasutus) hoolekogusse valitud esindajate andmed.

(2) Taotluse hoolekogu koosseisu muutmiseks võib direktor esitada igal ajal, kui hoolekogu liikme volitused lõpevad.

**§ 12. Hoolekogu koosseisu kinnitamine ja muutmine**

(1) Hoolekogu moodustab ja selle koosseisu kinnitab vallavalitsus kooli direktori ettepanekul.

(2) Hoolekogu volitused kehtivad hoolekogu koosseisu kinnitamise päevast kuni uue hoolekogu koosseisu kinnitamiseni.

(3) Hoolekogu liikme volitused lõpevad ennetähtaegselt:   
1) esindajaks valitud lapsevanema lapse väljaarvamisel kooli õpilaste või lasteaia laste nimekirjast;  
2) esindatavate otsusel uue esindaja valimisel;  
3) õppenõukogu esindajaks valitud õpetaja töösuhte lõppemisel;  
4) esindajaks valitud õpilase väljaarvamisel kooli õpilaste nimekirjast;

5) esindajaks, v.a õpetajate esindajaks valitud isiku tööle asumisel koolis, mille hoolekogu liige ta on;  
6) esindaja kirjaliku avalduse alusel.

**4. peatükk Hoolekogu töökord**

**§ 13. Hoolekogu juhtimine**

(1) Hoolekogu tegevust juhib hoolekogu esimees, keda asendab tema äraolekul kõigis küsimustes aseesimees.

(2) Hoolekogu esimehe ja aseesimehe valimine toimub oma liikmete hulgast hoolekogu koosolekul osalejate poolthäälteenamusega avalikul hääletamisel.

(3) Hoolekogu esimehe volitused lõpevad ennetähtaegselt, kui üle poole hoolekogu liikmetest esitavad hoolekogu koosoleku päevakorda kirjalikult sellekohase avalduse.

**§ 14. Hoolekogu töövorm ja tegevuse planeerimine**

(1) Hoolekogu töövorm on koosolek.

(2) Hoolekogu koostab igaks õppeaastaks tööplaani, milles määratakse tegevuse eesmärgid, töökava ja tähtajad.

(3) Kooli hoolekogu annab direktori esitatud järgmise aasta eelarveprojekti kohta arvamuse või soovituse hiljemalt jooksva aasta 15. novembriks.

(4) Hoolekogu protokollid on kättesaadavad kooli koduleheküljel.

**§ 15. Hoolekogu koosoleku läbiviimine**

(1) Hoolekogu korralised koosolekud toimuvad vähemalt üks kord õppeaasta kestel.

(2) Hoolekogu korralise koosoleku kutsub kokku hoolekogu esimees. Hoolekogu uue koosseisu esimese koosoleku kutsub kokku kooli direktor.

(3) Koosoleku toimumise aeg ja koht ning kavandatud päevakord tehakse hoolekogu liikmetele ja koosolekule kutsutud isikutele teatavaks kirjalikku taasesitamist võimaldavas vormis vähemalt seitse tööpäeva enne koosoleku toimumist. Koosoleku dokumendid saadetakse hoolekogu liikmetele üldjuhul koos koosoleku teatega, kuid mitte hiljem kui viis tööpäeva enne koosoleku toimumist.

(4) Hoolekogu erakorralise koosoleku kutsub kokku hoolekogu esimees vähemalt kolme hoolekogu liikme, kooli direktori või vallavalitsuse ettepanekul, kui see on vajalik kiire ja edasilükkamatu küsimuse lahendamiseks.

(5) Erakorralise koosoleku toimumise aeg, koht ja kavandatud päevakord tehakse hoolekogu liikmetele ja koosolekule kutsutud isikutele teatavaks hiljemalt kolm tööpäeva enne koosoleku toimumist.

(6) Hoolekogu koosolekut juhatab hoolekogu esimees.

(7) Hoolekogu esimees korraldab koosolekul arutamisele tulevate küsimuste ettevalmistamise ning asjakohaste materjalide eelneva tutvustamise hoolekogu liikmetele.

(8) Hoolekogu koosolekutest võtab sõnaõigusega osa kooli direktor.

(9) Hoolekogu koosolekust võivad osa võtta kooli õppe- ja kasvatustegevuse üle järelevalvet teostavad ametiisikud. Teised isikud võivad hoolekogu koosolekust osa võtta hoolekogu esimehe kutsel või loal.

(10) Hoolekogu on otsustusvõimeline, kui koosolekust võtab osa vähemalt 51% hoolekogu liikmetest sealhulgas hoolekogu esimees või aseesimees.

(11) Nõutud kvoorumi puudumisel kutsub hoolekogu esimees uue koosoleku kokku hiljemalt viie tööpäeva jooksul.

**§ 16. Koosoleku protokoll**

(11) Hoolekogu koosolek protokollitakse. Protokollile kirjutavad alla koosoleku juhataja ja protokollija.

(12) Koosoleku protokolli märgitakse:  
1) koosoleku toimumise aeg ja koht;  
2) koosoleku algus- ja lõpuaeg;  
3) koosoleku juhataja ja protokollija ees- ja perekonnanimi;  
4) koosolekust osa võtnud ja koosolekult puudunud hoolekogu liikmete ees- ja perekonnanimed;  
5) koosolekule kutsutud isikute nimed ja ettepanekud;

6) kinnitatud päevakord;

7) koosolekul sõnavõtnud isikute nimed ja ettepanekud;  
8) vastuvõetud otsused.

(13) Protokoll saadetakse hiljemalt seitsmendal tööpäeval pärast hoolekogu koosoleku toimumist hoolekogu liikmetele.

(14) Hoolekogu koosoleku protokollimise korraldab kooli direktor. Kooli asjaajamise eest vastutav töötaja sisestab seitsme tööpäeva jooksul hoolekogu koosoleku toimumisest hoolekogu protokolli dokumendiregistrisse.

(15) Hoolekogu protokollid säilitatakse vastavalt kooli asjaajamise korrale.

**§ 17. Hoolekogu liikme õigused**

Igal hoolekogu liikmel on õigus:  
1) teha ettepanekuid koosoleku päevakorra täiendamiseks ja muutmiseks;  
2) avaldada koosolekul arvamust;  
3) esineda arutatavates küsimustes selgitustega;  
4) teha otsuse suhtes ettepanekuid;  
5) jääda eriarvamusele, mis protokollitakse.

**§ 18. Hoolekogu otsused ja nende täitmine**

(1) Hoolekogu otsused võetakse vastu kohalolijate lihthäälteenamusega. Hääletamine on avalik kui hoolekogu ei ole otsustanud teisti. Poolt- ja vastuhäälte võrdse arvu korral on otsustavaks hoolekogu esimehe, tema äraolekul aseesimehe hääl.

(2) Hoolekogu otsused jõustuvad vastuvõtmisel.

(3) Hoolekogu ettepanekutega arvestamist korraldab ja kontrollib hoolekogu esimees ning teavitab sellest järgmistel koosolekutel hoolekogu liikmeid.

(4) Hoolekogu otsused tehakse adressaatidele teatavaks.

**§ 19.** **Otsuste vastuvõtmine side- või infotehnoloogiliste vahendite kaudu**

(1) Kiiret otsustamist vajavates küsimustes võib hoolekogu otsuse vastu võtta ka side- või infotehnoloogiliste vahendite kaudu koosolekut kokku kutsumata.

(2) Otsuse vastuvõtmiseks koosolekut kokku kutsumata saadab hoolekogu esimees kirjalikku taasesitamist võimaldavas vormis hoolekogu liikmetele otsuse eelnõu, selgitused ja otsuse tegemiseks vajalikud materjalid ning määrab vastamise tähtaja, mis ei või olla lühem kui kolm tööpäeva.

(3) Hoolekogu liige teavitab kirjalikku taasesitamist võimaldavas vormis hoolekogu esimeest oma seisukohast. Otsus loetakse vastuvõetuks, kui otsuse poolt on üle poole hoolekogu liikmetest. Poolt- ja vastuhäälte võrdse arvu korral on otsustavaks hoolekogu esimehe hääl.

(4) Hääletustulemused protokollib hoolekogu esimees. Protokolli märgitakse hoolekogu liikmetele antud vastamise tähtaeg, hoolekogu liikme vastuse tähtaeg ja vastuse sisu.

**§ 20. Hoolekogu otsusega mittenõustumine**

Hoolekogu otsusega mittenõustumisel on huvitatud isikul õigus pöörduda 30 kalendripäeva jooksul arvates päevast, millal isik vaidlustatavast otsusest teada sai või oleks pidanud teada saama, kooli üle järelevalvet teostava asutuse poole otsuse õiguspärasuse kontrollimiseks.

**5. peatükk Rakendussätted**

**§ 21. Määruse kehtetuks tunnistamine ja määruste muutmine**

(1) Tunnistatakse kehtetuks Kadrina Vallavolikogu 30.04.2024 määrus nr 7 „ Kadrina valla

munitsipaalkoolide hoolekogu moodustamise kord ja töökord“;

(2) Muudetakse Kadrina Vallavolikogu järgmisi määruseid:   
1) Kadrina Vallavolikogu 17.detsembri 2010. aasta määruse nr 22 „Kadrina Keskkooli põhimäärus“ § 15 lõikeid 2 ja 3;  
2) Kadrina Vallavolikogu 17. detsembri 2010. a määruse nr 24 „ Vohnja Lasteaed-Algkooli põhimäärus § 18 lõikeid 2 ja 3.

**§ 22. Määruse jõustumine**

Määrus jõustub kolmandal päeval pärast Riigi Teatajas avaldamist.

Madis Viise  
vallavolikogu esimees

**Täpsustatud seletuskiri määruse eelnõu Kadrina valla koolide hoolekogu moodustamise kord ja töökord juurde**

**Teisele lugemisele** esitatud hoolekogu moodustamise ja töökorras on täpsustatud §-i 6 Vilistlaste esindaja sõnastust ja lisatud väljavõte põhikooli-ja gümnaasiumiseadusest hoolekogu pädevuse kohta.

**Paragrahvi 6 uus sõnastus:**

(1) Kooli direktor teeb ettepaneku kooli vilistlastele või organiseerunud vilistlaste organisatsioonile esindaja nimetamiseks hoolekogusse.

(2) Kooli vilistlaste esindaja esitab kooli direktorile esindajaks valitud isiku andmed.

**Väljavõte põhikooli-ja gümnaasiumiseadusest**.

  (1) Hoolekogu on alaliselt tegutsev organ, kelle ülesanne on kooli õpilaste, õpetajate, kooli pidaja, õpilaste vanemate, vilistlaste ja kooli toetavate organisatsioonide ühistegevus õppe ja kasvatuse suunamisel, planeerimisel ja jälgimisel ning õppeks ja kasvatuseks paremate tingimuste loomine. Hoolekogu moodustatakse ja selle töökord kehtestatakse [kooli pidaja](https://www.riigiteataja.ee/akt/dyn=126042024009&id=113122010001) kehtestatud korras.  
[[RT I, 11.07.2013, 1](https://www.riigiteataja.ee/akt/111072013001) - jõust. 01.09.2013]

  (11) Hoolekogu:  
  1) osaleb kooli arengukava ettevalmistamisel ning annab selle kohta enne kinnitamist oma arvamuse;  
  2) annab arvamuse kooli põhimääruse kehtestamiseks ja muutmiseks;  
  3) annab arvamuse kooli õppekava kehtestamiseks ja muutmiseks, sealhulgas nõusoleku muuta käesoleva seaduse §-s 15 sätestatud korras õppeainete nimistut;  
  4) annab nõusoleku suurendada erandjuhul põhikooli õpilaste arvu klassis;  
  5) annab arvamuse kooli vastuvõtu tingimuste ja korra eelnõule;  
  6) annab nõusoleku valdkonna eest vastutava ministri kehtestatud koolivaheaegade muutmiseks;  
  7) annab arvamuse kooli kodukorra kehtestamiseks ja muutmiseks;  
  8) kehtestab kooli õppealajuhataja, õpetajate, tugispetsialistide ning teiste õppe- ja kasvatusalal töötavate isikute ametikohtade täitmiseks korraldatava konkursi läbiviimise korra;  
  9) annab arvamuse direktori vaba ametikoha täitmiseks korraldatava konkursi läbiviimise korra kohta;  
  10) annab arvamuse munitsipaalkooli eelarve projekti kohta;  
  11) annab arvamuse arenguvestluse korraldamise tingimuste ja korra eelnõu kohta;  
  12) annab arvamuse kooli sisehindamise korra kohta;  
  13) annab arvamuse kooli palgakorralduse põhimõtete kohta;  
  14) annab arvamuse õpilaskodu kodukorra kohta;  
  15) annab hinnangu huvitegevuse, pikapäevarühma ja õpilaskodu vajaduse ja töökorralduse kohta;  
  16) annab arvamuse kooli ümberkorraldamise ja tegevuse lõpetamise kohta;  
  17) täidab teisi seadusega või seaduse alusel antud õigusaktidega talle pandud ülesandeid ning teeb kooli pidajale ettepanekuid kooliga seotud küsimuste paremaks lahendamiseks.

**Kooli hoolekogusse esindajate valimine ja nimetamine:**

**Kadrina Keskkool**

**1) lapsevanemad valivad lastevanemate koosolekul põhikooli iga kooliastme kohta 3 esindajat ja gümnaasiumiastme kohta 1 esindaja,**

**2) õppenõukogu valib õppenõukogu koosolekul 2 esindajat, kellest üks esindab põhikooli ja teine gümnaasiumi osa õpetajaid,**

**3) volikogu nimetab 1 esindaja,**

**4) õpilasesindus valib oma koosolekul 1 esindaja,**

**5) organiseerunud vilistlaste organisatsioon ( kooli vilistlaskogu) nimetab 2 esindajat,**

**6) kooli toetav organisatsioon nimetab 1 esindaja.**

**Vohnja Lasteaed-Algkool**

**1) lapsevanemad valivad lastevanemate koosolekul 4 esindajat,**

**2) õppenõukogu valib oma koosolekul 2 esindajat, kellest üks esindab kooli, teine lasteaia õpetajaid; 3) kooli toetav organisatsioon nimetab 1 esindaja**

**4) vilistlased nimetavad 1 esindaja**

Põhikooli-ja gümnaasiumiseaduse §73 sätestab kooli hoolekogu moodustamise ja hoolekogu ülesanded. Hoolekogu moodustatakse kooli pidaja kehtestatud korras. Kooli pidaja eelnimetatud seaduse tähenduses on volikogu.

Kehtiva korra rakendamisel tõusetunud ja korra kaasajastamise vajadusest tulenevalt teeb vallavalitsus volikogule ettepaneku hoolekogu moodustamise ja selle töökorra kehtestamiseks uues redaktsioonis.

Kehtivat korda on muudetud konkreetsemaks ja täpsustatud sõnastust.

Põhikooli-ja gümnaasiumi seadus ja koolieelse lasteasutuse seadus (edaspidi seadus*)* toovad välja üksikasjaliselt hoolekogu ülesanded, mistõttu käesolevas määruses analoogselt kehtiva korraga hoolekogu ülesandeid otstarbekuse motiivil uuesti ei kirjeldata, vaid tuuakse välja hoolekogu üldine ülesanne. Seadus sätestab samuti isikud, kes peavad kuuluma hoolekogusse ja kes moodustavad enamuse hoolekogust. Hoolekogu liikmete valimise ja töökorra reeglid otsustab kooli pidaja käesolevas korras.

Kehtivas korras üldiselt sõnastatud ühe asutusena tegutseva põhikooli-ja gümnaasiumi asemel on korda sisse kirjutatud „Kadrina Keskkool“ ja lasteaed-algkooli asemel „ Vohnja Lasteaed-Algkool“.

Põhikooli-ja gümnaasiumiseaduse § 73 ütleb ette, kes peavad kuuluma nii ühe asutusena tegutseva põhikooli-ja gümnaasiumi s.o Kadrinas Kadrina Keskkooli ja lasteaed-algkooli s.o Vohnja Lasteaed-Algkooli hoolekogu koosseisu. Seadus jätab kooli pidaja otsustada vanemate, kooli pidaja, vilistlaste ja kooli toetavate organisatsioonide esindajate arvulise koosseisu. Võrreldes kehtiva korraga suurendatakse Kadrina Keskkooli hoolekogus põhikooli vanemate esindatust selliselt, et põhikooli iga kooliastme kohta kuulub keskkooli hoolekogusse üks vanemate esindaja.

Käesoleva määrusega ei kehtestata hoolekogu tegutsemise konkreetset tähtaega ja jäetakse välja hoolekogu moodustamise nelja-aastane tähtaeg. Hoolekogusse kuuluvad erinevate organisatsioonide esindajad ja nende volituste ajaline kestus on erinev, mistõttu ei peeta otstarbekaks kehtestada hoolekogu tegutsemise konkreetset tähtaega. Hoolekogu volitused kehtivad hoolekogu koosseisu kinnitamise päevast kuni uue hoolekogu koosseisu kinnitamiseni.

Täpsustatud on kuupäevaliselt kooli direktori poolt hoolekogusse esindajate andmete esitamise tähtaega. Kooli direktor esitab õppeaasta alguses hiljemalt 15. oktoobriks Kadrina Vallavalitsusele hoolekogusse valitud esindajate andmed.

Käesolevas määruses ei peeta otstarbekaks ja on välja jäetud aruandlust reguleerivad sätted.

Määruse vastuvõtmine toob kaasa muudatused Kadrina Keskkooli ja Vohnja Lasteaed-Algkooli põhimäärustes hoolekogu koosseisu ja moodustamise tähtaja osas. Muus osas eeldab vallavalitsus jätkuvat positiivset mõju ühistegevusele õppe- ja kasvatustöös, sätestades konkreetsed reeglid hoolekogu töö korraldamisel.

Määruse koostamisel on aluseks võetud põhikooli-ja gümnaasiumi ja koolieelse lasteasutuse seadus.

Koostas: Marika Mardõkainen

vallasekretär